ส่วนที่ 1

ข้อมูลสรุป (Executive Summary)

บริษัท อารียา พรอพเพอร์ตี้ จำกัด (มหาชน) (บริษัท) เดิมชื่อ บริษัท อารียาค้าวัสดุ จำกัด
ก่อตั้งเมื่อวันที่
20 มกราคม 2543
โดยเริ่มจากการประกอบธุรกิจรับจ้างสร้างบ้านบนที่ดินที่เป็นกรรมสิทธิ์ของบุคคลอื่น
และได้พัฒนามาเป็นธุรกิจอสังหาริมทรัพย์โดยดำเนินการพัฒนาที่ดินเพื่อขายเป็นที่ดินจัดสรรพร้อมบ้านภายใต้กลยุทธ์โอนที่ดินให้ลูกค้าหลังจากที่ลูกค้าชำระค่าที่ดินครบถ้วน
จากนั้นจึงรับจ้างปลูกสร้างบ้านให้ลูกค้า โดยบริษัทยึดถือภารกิจหรือสโลแกนที่ว่า
“ผู้นำบ้านเดี่ยวในเมือง” ซึ่งโครงการทั้งหมดจะตั้งอยู่บริเวณใจกลางเมือง นั่นคือ
ที่ตั้งโครงการบ้านเดี่ยวของบริษัทจะอยู่ห่างจากระบบขนส่งมวลชนต่าง ๆ ไม่เกิน 2 กิโลเมตร
และโครงการต่าง ๆ ดำเนินงานภายใต้ชื่อ “อารียา” ในปี 2545
บริษัทได้เริ่มดำเนินโครงการอารียาชบา ซึ่งเป็นโครงการขายที่ดินพร้อมบ้านจัดสรรโครงการแรก
ต่อมาได้มีการเปิดตัวโครงการเพิ่มอีกหลายโครงการ

ปัจจุบันบริษัทดำเนินโครงการขายที่ดินพร้อมบ้านจัดสรรรวมทั้งสิ้น 8 โครงการ ได้แก่
โครงการชบา-นวลจันทร์ โครงการสวนา1 โครงการคาซา (รัชดา) โครงการบุษบา
โครงการคาซา (สุขุมวิท) โครงการชบา Exclusive โครงการสวนา 3
และโครงการเมทโทร-เกษตรโดยคิดเป็นมูลค่าขายรวมทั้งสิ้น 4,843 ล้านบาท
และยังมีโครงการรับจ้างปลูกสร้างบ้านบนที่ดินที่เป็นกรรมสิทธิ์ของบุคคลอื่นอีก 5โครงการ
ซึ่งเป็นโครงการที่ได้ส่งมอบบ้านทั้งหมดให้ลูกค้าไปแล้ว
หลังจากส่งมอบบ้านแล้วบริษัทจะไม่ประกอบธุรกิจรับจ้างสร้างบ้านบนที่ดินของบุคคลอื่นอีก

กลยุทธ์ที่บริษัทใช้ดำเนินธุรกิจข้างต้น เกิดขึ้นหลังจากเหตุการณ์วิกฤตเศรษฐกิจในปี 2540
ผู้ซื้อบ้านขาดความมั่นใจในการซื้อบ้านจัดสรรพร้อมที่ดิน
เนื่องมาจากชำระเงินดาวน์ครบแล้วแต่ไม่สามารถรับโอนกรรมสิทธิ์ที่ดินและรับมอบบ้านได้
บริษัทจึงได้ดำเนินนโยบายให้ลูกค้าสามารถรับโอนที่ดินได้หลังจากที่ลูกค้าได้ชำระค่าที่ดินเรียบร้อยแล้ว
หลังจากนั้น จึงสร้างบ้านและส่งมอบบ้านให้กับลูกค้า
กลยุทธ์นี้ได้สร้างความเชื่อมั่นให้ลูกค้าได้เป็นอย่างมาก
โดยการที่บริษัทโอนที่ดินให้ลูกค้าก่อนทำให้บริษัทใช้เงินลงทุนในโครงการแต่ละโครงการไม่มาก
และระยะเวลาของโครงการจะสั้นกว่าโครงการที่ขายบ้านสำเร็จรูปพร้อมที่ดิน
ส่วนในแง่มุมของลูกค้าก็จะได้กรรมสิทธิ์ในที่ดินรวดเร็วกว่า ซื้อที่ดินและบ้านสร้างเสร็จพร้อมขาย

บริษัทมีจุดเด่นในการพัฒนาโครงการที่แตกต่างจากผู้ประกอบการรายอื่น ดังนี้

1. ทำเลที่ตั้งของโครงการจะอยู่ใกล้ระบบขนส่งมวลชนต่าง ๆ
หรืออยู่ห่างจากระบบขนส่งมวลชนไม่เกิน 2 กิโลเมตร เช่น สถานีรถไฟฟ้า สถานีรถไฟฟ้าใต้ดิน
และทางด่วน ซึ่งสามารถเดินทางเข้าสู่ศูนย์ธุรกิจได้สะดวกรวดเร็ว
สังคมและสิ่งแวดล้อมบริเวณโดยรอบโครงการเหมาะแก่การอยู่อาศัย

2. บริษัทมีการสร้างความแตกต่างให้กับผลิตภัณฑ์ของตนเอง
โดยการสร้างสรรค์แบบบ้านให้โดดเด่นมีเอกลักษณ์เฉพาะตัว โดยใช้รูปแบบสไตล์ทรอปิคัล และ
โอเรียนทัล เป็นหลัก และจะเน้นความสะดวกสบายให้ลูกค้า เช่น
เพดานของบ้านจะค่อนข้างสูงกว่าเพดานของบ้านจัดสรรทั่ว ๆ ไป ซึ่งบ้านจัดสรรทั่วไป
เพดานสูงประมาณ 2.4-2.6 เมตร ส่วนบ้านของอารียาเพดานสูงประมาณ 2.7-3.0 เมตร
เป็นต้น

3. ในส่วนของการรับจ้างปลูกสร้างบ้านให้ลูกค้านั้น
ลูกค้าจะได้ประโยชน์จากการที่สามารถเลือกใช้วัสดุตกแต่งได้เอง
รวมทั้งสามารถดัดแปลงแบบบ้านได้ตามสมควร นอกจากนี้
ในการก่อสร้างแต่ละขั้นตอนลูกค้าของทางบริษัทสามารถเห็นความคืบหน้าของงานก่อสร้างทุกขั้นตอน
ทำให้มั่นใจในคุณภาพของงานก่อสร้างได้

สำหรับการรับรู้รายได้ของบริษัท รายได้จากการขายที่ดินและบ้าน ซึ่งบ้านในที่นี้หมายถึงบ้านตัวอย่าง
บริษัทจะรับรู้รายได้เมื่อได้รับชำระค่าที่ดินและบ้านครบถ้วนตามสัญญา
โดยสัดส่วนของบ้านตัวอย่างคิดเป็นมูลค่าเพียงเล็กน้อยเมื่อเทียบกับรายได้รวม
และบริษัทจะรับรู้รายได้ในส่วนของการรับจ้างปลูกสร้างบ้านตามสัดส่วนของงานที่ทำเสร็จ

ในปี 2546 บริษัทมีรายได้จากรวมทั้งสิ้น 1,015 ล้านบาท เป็นรายได้จากการขายที่ดินและบ้าน
765 ล้านบาท และรายได้จากการรับจ้างสร้างบ้าน 246 ล้านบาท ส่วนปี 2547 บริษัทมีรายได้รวม
1,789 ล้านบาทเป็นรายได้จากการขายที่ดินและบ้าน 1,032 ล้านบาท
และรายได้จากการรับจ้างปลูกสร้างบ้าน 743 ล้านบาท
ซึ่งจากการที่รายได้เพิ่มขึ้นดังกล่าวทำให้กำไรสุทธิเพิ่มขึ้นจาก 52 ล้านบาท ในปี 2546 เป็น 179
ล้านบาทในปี 2547 เพิ่มขึ้นถึง 247%
สาเหตุที่ทำให้รายได้และกำไรสุทธิเพิ่มขึ้นเนื่องจากความต้องการของผู้ที่ต้องการอยู่บ้านในเมืองใกล้กับแหล่งธุรกิจมีเพิ่มขึ้น
ความต้องการดังกล่าวเป็นจุดเด่นของโครงการต่างๆของ อารียา
ทำให้สินค้าของบริษัทตอบสนองความต้องการของลูกค้า
สินค้าของบริษัทจึงได้รับความนิยมสูงทำให้บริษัทมีอัตราการเติบโตอย่างเด่นชัด

ในปี 2547 เป็นปีที่บริษัทมีการเติบโตสูง บริษัทได้ลงทุนในบริษัทย่อยคือบริษัท อารียา เซอร์วิส
จำกัด เป็นจำนวน 10 ล้านบาท โดยมีวัตถุประสงค์เพื่อให้บริการหลังการขายด้านอสังหาริมทรัพย์
ทั้งนี้เพราะบริษัทตระหนักถึงความสำคัญของลูกค้าในความต้องการที่จะได้รับการบริการจากบุคลากรซึ่งได้มาตรฐาน